**ELŐTERJESZTÉS**

**Szombathely Megyei Jogú Város Közgyűlésének**

**2024. március 28-i ülésére**

**Javaslat a közvetlen EU-s forrásból megvalósuló Dési Huber István Általános Iskola udvara fejlesztésére és a Hunyadi János úton park kialakítására vonatkozó tervek elfogadására**

Szombathely Megyei Jogú Város Közgyűlése 99/2020. (VI.25.) Kgy. számú határozatával felhatalmazta a Városstratégiai, Idegenforgalmi és Sport Bizottságot a Horizon 2020 JUSTNature pályázat benyújtásával kapcsolatos döntések meghozatalára. A Bizottság 134/2020. (VIII.13.) VISB számú határozatával döntött a Horizon 2020 JUSTNature pályázat széles körű partnerségében való részvételről.

A kutatási célú felhívás fókusza a klímavédelem, a széndioxid-kibocsátás csökkentése, a városi levegőminőség javítása. A 20 tagú partneri körben önkormányzatok, tudományos szervezetek és piaci vállalkozások egyaránt szerepelnek. Önkormányzatunk a projekt megvalósításához 437.000 EUR támogatást kapott.

Szombathely Megyei Jogú Város Önkormányzata megrendelte a két szombathelyi helyszínre, azaz a Dési Huber István Általános Iskola udvarára (9427/1 hrsz. - kivett általános iskola terület), valamint a Hunyadi János úti zöldterületre (a Lidl áruház és a Szőlősi templom közötti önkormányzati területen - 8625 hrsz. - kivett beépítetlen terület, és 8620/7 hrsz. - kivett Gyöngyös-patak terület) vonatkozó kialakítási, fejlesztési kiviteli terveket.

A tervezett beavatkozások pontos műszaki tartalma az iskola, a lakosság és szakmai szervezetek, valamint a tervező bevonásával, 4 műhelymunkán került meghatározásra. A terveket a Humulus Tájterv Kft. készíti, a teljesítési határidő 2024. április 3.

A Tervező által készített kiviteli terv tartalma az alábbiak szerint foglalható össze:

**Dési iskolaudvar** - Tervezett beavatkozások/munkálatok:

Zöldfal - tornaterem üres falának a felfuttatása növényzettel, növényekkel beültetett támfalas terasz, sövénylabirintus, magaságyások, pihenőtér, árnyékos évelőkert kialakítása, cserje, rézsűmegkötő cserjék, fák telepítése, megújítása, tanösvény és Kneipp taposó, öntözéshez vízkivételi hely kiépítése, meglévő padok fel/megújítása, hátsó-erdősebb terület rendezése.

A beavatkozások minimalizálhatják a keletkező üzemeltetési, karbantartási terheket, külön figyelmet fordítva a vandalizmus kockázatának csökkentésére. Prioritást élvez a meglévő zöldterületek rekonstrukciója, az állagmegóvás az új elemekkel szemben, szem előtt tartva a tűzoltóság előírásait az épület megközelíthetőségének vonatkozásában.

**Hunyadi úti zöldterület: -** Tervezett beavatkozások/munkálatok:

Zúzalékos sétány (patakpart mellett), tornapálya több állomással, szabálytalan ösvény, kavicsos, növényes út, ivókút kiépítése, az Őrség utca folytatásában kerékpártároló, asztalok és padok/ülőhelyek játékokkal elhelyezése, városi erdő, vadvirágos rét, egyéb díszfüvek, növények, telepítése, rendezvénytér, játszótér természetes elemekből - dombok/völgyek, parti pihenőhelyek létrehozása.

A beavatkozás biztosíthatja a helyszín fenntartható módon való megközelítését, több generáció számára szabadidős tevékenységet.

A fentieket a tervezők a Közgyűlésen szóban kiegészítik.

Az előterjesztés mellékletét képezik a két helyszínre vonatkozó helyszínrajzok, műleírások.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. március 20.**

 **/: Dr. Nemény András :/**

**HATÁROZATI JAVASLAT**

**….…./2024. (III. 28.) Kgy. számú határozat**

1. Szombathely Megyei Jogú Város Közgyűlése egyetért a JUSTNature projekt helyszíneire vonatkozóan bemutatott tervek tartalmával.
2. A Közgyűlés felkéri a polgármestert a végrehajtáshoz szükséges intézkedések megtételére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért:

 Nagyné Dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal